b'\n_START_ARTICLE_\nSaksan 163. jalkav\xc3\xa4kidivisioona\n_START_SECTION_\nPerustaminen ja sotatoimet\n_START_PARAGRAPH_\nYhtym\xc3\xa4 perustettiin brandenburgilaisista ja preussilaisista joukoista D\xc3\xb6beritzin ja J\xc3\xbcterbogin harjoitusalueilla 18. marraskuuta 1939 ja siihen liitettiin 1. tammikuuta 1940 2., 23. ja 5. t\xc3\xa4ydennyspataljoonat. Divisioona l\xc3\xa4hetettiin kolme kuukautta my\xc3\xb6hemmin Norjaan. Oslosta k\xc3\xa4ydyiss\xc3\xa4 taisteluissa se k\xc3\xa4rsi raskaita tappioita, kun rannikkotykist\xc3\xb6 upotti risteilij\xc3\xa4 Bl\xc3\xbccherin. Divisioona oli seuraavan vuoden varuskuntateht\xc3\xa4viss\xc3\xa4 Norjassa, mist\xc3\xa4 se liitettiin kes\xc3\xa4kuussa 1941 ennen operaatio Barbarossaa osaksi vuoristoarmeijakunta Norjaa._NEWLINE_Operaatio Barbarossan alettua Saksa esitti Ruotsille vaatimuksia, jotka johtivat Ruotsissa niin sanottuun juhannuskriisiin. Yksi vaikeimmista vaatimuksista oli 163. divisioonan l\xc3\xa4pikulun j\xc3\xa4rjest\xc3\xa4minen Suomeen. Ruotsi kuitenkin suostui ja 25. kes\xc3\xa4kuuta 163. divisioona l\xc3\xa4hti matkaan Ruotsin l\xc3\xa4pi kohti Joensuuta._NEWLINE_Jo ennen saapumistaan Joensuuhun 163. divisioona p\xc3\xa4\xc3\xa4tettiin keskitt\xc3\xa4\xc3\xa4 Joensuun ja Suomen valtakunnan rajan v\xc3\xa4liselle alueelle, jossa se toimi osana ylip\xc3\xa4\xc3\xa4llik\xc3\xb6n reservi\xc3\xa4._NEWLINE_Hein\xc3\xa4kuussa 1941 yksi divisioonan rykmenteist\xc3\xa4 alistettiin Saksan XXXVI armeijakunnalle, joka taisteli Sallan alueella Lapissa osana Saksan 20. vuoristoarmeijaa._NEWLINE_Divisioonan JR 307 (I.R. 307) ja Pi.P 234 sek\xc3\xa4 A.R. 234 pataljoonat osallistuivat Tolvaj\xc3\xa4rven ja \xc3\x84gl\xc3\xa4j\xc3\xa4rven alueella k\xc3\xa4yt\xc3\xa4viin taisteluihin 21.7. - 12.8.1941 v\xc3\xa4lisen\xc3\xa4 aikana. Divisioonan komentaja kenraalimajuri Erwin Engelbreth toimi sin\xc3\xa4 aikana  Ilomantsin - Tolvaj\xc3\xa4rven alueen Ryhm\xc3\xa4 Oinosen joukkojen komentajana.   _NEWLINE_Syksyll\xc3\xa4 1941 163. divisioona ryhmitettiin Syv\xc3\xa4rin alajuoksulle. Sielt\xc3\xa4 k\xc3\xa4sin sit\xc3\xa4 oli tarkoitus k\xc3\xa4ytt\xc3\xa4\xc3\xa4 yhteyden saamiseen Saksan pohjoisen armeijaryhm\xc3\xa4\xc3\xa4n.  _NEWLINE_Syys-lokakuussa valmisteltiin hy\xc3\xb6kk\xc3\xa4yst\xc3\xa4 Syv\xc3\xa4rin yli siten, ett\xc3\xa4 163. divisioonan kaksi rykmentti\xc3\xa4 (kolmas oli edelleen Sallassa) hy\xc3\xb6kk\xc3\xa4isiv\xc3\xa4t Syv\xc3\xa4rin yli tavoitteenaan Ojattijoki. Hy\xc3\xb6kk\xc3\xa4yst\xc3\xa4 oli tarkoitus tukea pohjoisempana my\xc3\xb6s suomalaisilla joukoilla. Saksalaisten joukkojen vasenta sivustaa varmistaakseen JR 8:n (11. divisioona) oli tarkoitus ylitt\xc3\xa4\xc3\xa4 Syv\xc3\xa4ri 2-3 kilometri\xc3\xa4 ylemp\xc3\xa4\xc3\xa4._NEWLINE_Suunnitelma ei kuitenkaan koskaan toteutunut, sill\xc3\xa4 saksalaiset p\xc3\xa4\xc3\xa4siv\xc3\xa4t etel\xc3\xa4st\xc3\xa4 vain Tihvin\xc3\xa4\xc3\xa4n, joka oli 80 kilometrin p\xc3\xa4\xc3\xa4ss\xc3\xa4 Syv\xc3\xa4rist\xc3\xa4. Koska todellista tilaisuutta yhteyden saamiseen ei ollut, j\xc3\xa4tti Suomen armeijan ylip\xc3\xa4\xc3\xa4llikk\xc3\xb6 Carl Gustaf Emil Mannerheim hy\xc3\xb6kk\xc3\xa4ysk\xc3\xa4skyn antamatta._NEWLINE_Saksalaiset joutuivat vet\xc3\xa4ytym\xc3\xa4\xc3\xa4n lopullisesti Tihvin\xc3\xa4st\xc3\xa4 8. joulukuuta 1941 Olhavanjoelle._NEWLINE_Marsalkka Mannerheim arvosteli muistelmissaan 163. divisioonan taistelutaitoa pisteli\xc3\xa4\xc3\xa4sti._NEWLINE_Vet\xc3\xa4ydytty\xc3\xa4\xc3\xa4n Lapista divisioona siirrettiin Balttiaan, jossa se puolusti Kolbergia. Neuvostojoukkojen vallattua kaupungin 8. maaliskuuta ainoastaan pieni osa divisioonasta kykeni vet\xc3\xa4ytym\xc3\xa4\xc3\xa4n Stargardiin. Vet\xc3\xa4ytyneist\xc3\xa4 muodostettiin rintaman selustassa 3. merijalkav\xc3\xa4kidivisioona. 163. divisioona lakkautettiin virallisesti 1. huhtikuuta 1945.'